จ่อแก้กฎหมายดูแลเทรดหุ้น6เดือนผิดอื้อ
ก.ล.ต.จ่อปรับปรุงกฎหมายป้องกันไม่เป็นธรรมในตลาดหุ้นให้ทันสถานการณ์ 6 เดือนแรกยอดปรับส่งฟ้องดีเอสไอพุ่ง
10 ก.ค. 2555

ก.ล.ต.จ่อปรับปรุงกฎหมายป้องกันไม่เป็นธรรมในตลาดหุ้นให้ทันสถานการณ์ 6 เดือนแรกยอดปรับส่งฟ้องดีเอสไอพุ่ง
นายวสันต์ เทียนหอม รองเลขาธิการคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ขณะนี้สำนักงานอยู่ระหว่างการปรับปรุงกฎหมายว่าด้วยการป้องกันการกระทำที่ไม่เป็นธรรมในตลาดทุน รวมถึงการซื้อขายหลักทรัพย์ให้มีความรัดกุมและทันกับสถานการณ์มากยิ่งขึ้น จากที่ผ่านมานั้นยังมีหลายองค์ประกอบที่มีความซ้ำซ้อนกันเกินไป
ด้านสถิติการกระทำผิดในช่วง 6 เดือนแรกปีนี้ คณะกรรมการเปรียบเทียบปรับจำนวน 54 รายการ มีเม็ดเงินรวมทั้งสิ้น 12.53 ล้านบาท ซึ่งการปรับมากสุดคือกรณีของนายกมล เอี้ยวศิวิกูล ที่ถูกปรับ 5 แสนบาท กรณีที่ใช้บัญชีของผู้อื่นในการซื้อขายหุ้นทรัพย์ศรีไทย (SST) ส่วนที่เหลือมีทั้งการส่งงบการเงินล่าช้าของบริษัทจดทะเบียน (บจ.) เช่น กรณีบริษัท ทุ่งคา ฮาร์เบอร์ บริษัท เอสเอ็มซี พาวเวอร์ (SMC) บริษัท พี พลัส พี และบริษัท บลิสเทล 
นอกจากนี้ ยังปรับบริษัทหลักทรัพย์ที่มีทั้งการให้วงเงินกับลูกค้าไม่เหมาะสม เช่น กรณีบริษัทหลักทรัพย์ (บล.) เกียรตินาคิน รวมทั้งการไม่บันทึกข้อมูลการซื้อขายหุ้นของลูกค้า การรับพนักงานโดยไม่ได้รับความเห็นชอบจาก ก.ล.ต.ของ บล.โกลเบล็ก และ บล.ไซรัส ที่โดนปรับทั้งในเรื่องของการไม่รู้ตัวตนลูกค้า การแยกทรัพย์สินของลูกค้ากับบริษัทไม่ถูกต้อง และการล่วงรู้ข้อมูลล่วงหน้า เป็นต้น
สำหรับการดำเนินการกล่าวโทษต่อพนักสอบสวนหรือกรมสอบสวนคดีพิเศษ (ดีเอสไอ) มีทั้งสิ้น 39 รายการ อาทิ นายฉาย บุนนาค และพวก ที่เข้าไปเกี่ยวข้องในการสร้างราคาของหลักทรัพย์ทั้งสิ้น 12 บริษัท